钦定古今图书集成/明伦汇编/氏族典/第150卷 > 孙应元
## 钦定古今图书集成/明伦汇编/氏族典/第150卷 > 孙应元

按《明外史孙应元传》：“应元，不知何许人，历官京营参
将，督勇卫营。其先隶御马监，专牧马。庄烈帝锐意修
武备，简应元及黄得功等训练，遂成劲旅。崇祯九年，
从张凤翼军有功，进副总兵。明年，河南贼炽，应元、得
功慷慨请行，帝壮之，监以中官。刘元斌、卢九德大破
贼郑州、密县、舞阳、光山、固始。贼乃谋犯江北，元斌、九”
德南趋颍州，护凤陵。密遣应元、得功督兵扼贼。贼遂
由固始走商城。录功，加都督佥事。熊文灿方主抚不
战，而贼惮应元等多降，降者亦不遽叛。已而京师有
警，召应元等还，贼遂无所忌。帝初闻禁军屡破贼，大
喜，累加应元都督同知。至是论功，遂进左都督，加衔
总兵官，世荫锦衣副千户。十二年，张献忠、罗汝才复
叛，仍命元斌、九德监应元、得功军南征。应元击贼功，
时称“荆楚第一。”十五年春，击贼罗山，力战，孤军无援，
遂阵殁。赠恤如制。